Maatietopalvelu

Kyselyvastaus

**Asiakirjan tunnus:** KT1007

**Päivämäärä** 26.2.2025

**Julkisuus:** Julkinen

**Afganistan / Tadzikkien asema**

**Afghanistan / Situation of the Tajiks**

Kysymykset

1. Mikä on tadzikkien asema Afganistanissa?

Questions

1. What is the situation of the Tajiks in Afghanistan?

# Mikä on tadzikkien asema Afganistanissa?

Tadzikit ovat Afganistanin toiseksi suurin etninen ryhmä, joista suurin osa puhuu äidinkielenään daria ja on uskonnoltaan sunnimuslimeja. Osa tadzikeista on shiiamuslimeja. Toisin kuin suurimmalla osalla muita Afganistanin etnisiä ryhmiä, tadzikeilla ei ole heimojärjestelmää, vaan sen sijaan he identifioituvat usein koti- tai syntymäpaikkaansa. Tadzikit ovat enemmistönä Badakhshanin, Badghisin, Kapisan, Panjshirin, Parwanin ja Samanganin maakunnissa. Lisäksi tadzikkeja asuu merkittäviä määriä muun muassa Balkhissa, Ghorissa, Heratissa, Kabulissa ja Takharissa. Tadzikit voivat kutsua itseään kotialueensa mukaan esimerkiksi panjshirilaisiksi(*Panjshiri*) *tai* kabulilaisiksi(*Kabuli*).[[1]](#footnote-1)

Käsitettä tadzikki ei ole Afganistanissa historiallisesti tarkasti määritelty, mutta tadzikki-identiteetti vahvistui 1980-luvulla, kun Neuvostoliittoa vastaan taistelleet vastarintaliikkeet alkoivat korostaa jäsentensä etnisyyttä. 1990-luvun sisällissodassa etniset ryhmät alkoivat selvemmin kamppailla keskenään vallasta ja tadzikit ryhmittyivät erityisesti Talibania vastaan taistelleeseen Pohjoiseen liittoumaan kuuluneeseen Jamiati Islamiin.[[2]](#footnote-2) Tadzikeilla on kuitenkin perinteisesti ollut hyvät yhteydet Afganistanin pashtuhallitsijoihin 1990-luvun Taliban-hallintoa lukuun ottamatta.[[3]](#footnote-3) 2000-luvulla Afganistanin islamilaisen tasavallan aikana useat tadzikit pääsivät merkittäviin asemiin.[[4]](#footnote-4)

Afganistanin vähemmistöt eli muut etniset ryhmät kuin pashtut, ovat Talibanin valtaannousun jälkeen joutuneet marginalisoituneeseen asemaan, koska heidän edustuksensa julkisissa tehtävissä on selvästi vähentynyt.[[5]](#footnote-5) YK:n mukaan Talibanin ideologialla on jatkuvia kielteisiä vaikutuksia vähemmistöjen asemaan.[[6]](#footnote-6) Vaikka teoriassa Taliban-liikkeen johto on kunnioittanut vähemmistöjen oikeuksia, käytännössä Talibanin rivitaistelijat eivät ole usein näin tehneet. Talibanin asettamaa hallintoa dominoivat pashtumiehet, mutta kolme ministereistä on tadzikkeja.[[7]](#footnote-7) Tadzikkivaltaisilla alueilla, kuten Badakhshanissa, Baghlanissa ja Takharissa, Talibanin paikallishallinnossa on ollut myös tadzikkitaustaisia johtajia, vaikka liike onkin kierrättänyt johtoa useasti ja pyrkinyt välttämään liian läheisiä suhteita paikallishallinnon ja paikallisten asukkaiden välillä.[[8]](#footnote-8)

YK:n asettaman Afganistanin-erikoisraportoijan mukaan etniset ja uskonnolliset vähemmistöt ovat kohdanneet vakavaa syrjintää ja ulossulkemista. Raportoija ei kuitenkaan mainitse tadzikkien joutuneen erityisesti syrjinnän kohteeksi, vaan toteaa shiiahazaroiden kärsivän pahiten syrjinnästä ja väkivallasta.[[9]](#footnote-9) Euroopan unionin turvapaikkavirasto EUAA:n maatietoraporttia varten haastattelemien lähteiden mukaan etnisten ja uskonnollisten vähemmistöjen mahdollisuudet käyttää julkisia palveluja ja saada viranomaissuojelua ovat heikentyneet, sillä verkostot julkiseen hallintoon ovat aina olleet määrittävä tekijä näiden saamiseen ja muiden etnisyyksien kuin pashtujen syrjäyttäminen hallinnosta on vähentänyt yhteyksiä. Lisäksi Talibanin asettama hallinto on alkanut enenevissä määrin käyttää pashtun kieltä darin kielen sijaan ja vaihtanut esimerkiksi darinkieliset kyltit pashtunkielisiin myös kaupungeissa, joissa darin kieltä puhuvat ovat enemmistönä.[[10]](#footnote-10)

Aiemman hallinnon tukijoista koostuvat vastarintaliikkeet, kuten National Resistance Front, ovat tadzikkien johtamia, ja niiden keskeiset toiminta-alueet ovat olleet tadzikkienemmistöiset maakunnat, kuten Panjshir.[[11]](#footnote-11) EUAA:n maatietoraporttia haastatteleman afganistanilaisen analyytikon mukaan tadzikit olivat alttiimpia oikeudenloukkausten kohteeksi joutumiselle heti Talibanin valtaannousun jälkeen, sillä heidän oletettiin tukevan vastarintaliikkeitä.[[12]](#footnote-12) Taliban toteutti vuonna 2022 Kabulissa ja muissa kaupungeissa laajoja kotietsintöjä, joiden tarkoituksena oli pidättää henkilöt, joiden epäiltiin tukevan vastarintaliikkeitä. Etsintöjen kohteeksi joutui erityisesti Panjshirista kotoisin olevia ja aiemman hallinnon turvallisuusjoukkojen jäseniä, mutta Talibania syytettiin siitä, että kotietsinnät ja pidätykset kohdistuivat laajimmin tadzikkeihin.[[13]](#footnote-13) EUAA:n haastatteleman analyytikon syksyllä 2023 kuvaaman tilanteen mukaan vastarintaliikkeet olivat menettäneet näkyvää vaikutusvaltaansa keskeisissä Panjshirin ja Baghlanin maakunnissa ja tilanne näillä alueilla oli rauhoittunut. Saman lähteen mukaan Talibanin asettamien viranomaisten kohtelu siviilejä kohtaan näillä alueilla oli ”parantunut merkittävästi”, vaikka oletetusti aseellisiin ryhmiin liitoksia omaavat henkilöt kohtaavat edelleen monia oikeudenloukkauksia, kuten mielivaltaisia pidätyksiä, epäinhimillistä kohtelua ja jopa kidutusta.[[14]](#footnote-14) Myös YK raportoi edelleen vuoden 2024 aikana henkilöiden, joita syytettiin yhteyksistä vastarintaliikkeisiin, pidätyksistä, kiduttamisesta ja tapoista. Raportoinnissa ei kuitenkaan mainittu henkilöiden etnisyyttä tai asuinpaikkaa.[[15]](#footnote-15)

EUAA:n ja Yhdysvaltojen ulkoministeriön (USDOS) raportin perusteella on useita esimerkkejä siitä, että Talibanin asettama hallinto tukee pashtuyhteisöjä omaisuus- ja maakiistoissa, joita on pashtujen ja muiden etnisyyksien, kuten tadzikkien välillä.[[16]](#footnote-16) Taliban aloitti valtaannousunsa jälkeen Kabulissa laajan kaupunkikehityshankkeen, joka on kohdistunut erityisesti kaupunkirakenteen ulkopuolella oleviin epävirallisiin asuntoihin, minkä seurauksena tuhansia taloja on purettu ja ihmiset ovat jääneet kodittomiksi.[[17]](#footnote-17) Afganistania koskevaa avointen lähteiden tutkimusta tekevän Afghan Witness -projektin tekemän selvityksen mukaan asuntojen purkua on tapahtunut eniten alueilla, jotka ovat hazara- tai tadzikkienemmistöisiä asuinalueita.[[18]](#footnote-18)

## Lähteet

AAN (Afghanistan Analysts Network)

/Foschini, Fabrizio 9/2024. *Ruling Uncharted Territory: Islamic Emirate governance in northeastern Afghanistan*. [https://www.afghanistan-analysts.org/en/wp-content/
uploads/sites/2/2024/09/Ruling-Uncharted-Territory-FINAL-1.pdf](https://www.afghanistan-analysts.org/en/wp-content/uploads/sites/2/2024/09/Ruling-Uncharted-Territory-FINAL-1.pdf) (käyty 24.2.2025).

/Sabawoon, Ali Mohammad 15.12.2023. *Land in Afghanistan: This time, retaking instead of grabbing land*? <https://www.afghanistan-analysts.org/en/reports/economy-development-environment/land-in-afghanistan-this-time-retaking-instead-of-grabbing-land/> (käyty 24.2.2025).

Afghan Witness 19.11.2024. *Land clearance in Kabul: The impact on marginalised communities*. <https://www.info-res.org/app/uploads/2024/11/Land-clearance-in-Kabul.pdf> (käyty 24.2.2025).

The Diplomat 24.1.2024. *The Plight of Hazaras Under the Taliban Government*. <https://thediplomat.com/2024/01/the-plight-of-hazaras-under-the-taliban-government/> (käyty 24.2.2025).

EUAA (European Union Agency for Asylum)

11/2024. *Afghanistan – Country Focus*. [https://coi.euaa.europa.eu/
administration/easo/PLib/2024\_11\_EUAA\_COI\_Report\_Afghanistan\_Country\_Focus.pdf](https://coi.euaa.europa.eu/administration/easo/PLib/2024_11_EUAA_COI_Report_Afghanistan_Country_Focus.pdf) (käyty 24.2.2025).

8/2022. *Afghanistan – Targeting of Individuals*. [https://coi.euaa.europa.eu/
administration/easo/PLib/2022\_08\_EUAA\_COI\_Report\_Afghanistan\_Targeting\_of\_individuals.pdf](https://coi.euaa.europa.eu/administration/easo/PLib/2022_08_EUAA_COI_Report_Afghanistan_Targeting_of_individuals.pdf) (käyty 24.2.2025).

International Crisis Group 12.8.2022. *Afghanistan’s Security Challenges under the Taliban*. <https://www.crisisgroup.org/asia/south-asia/afghanistan/afghanistans-security-challenges-under-taliban> (käyty 24.2.2025).

MRG (Minority Rights Group) [päiväämätön]. *Tajiks in Afghanistan*. [https://minorityrights.org/
communities/tajiks/](https://minorityrights.org/communities/tajiks/) (käyty 24.2.2025).

UNGA (United Nations General Assembly)

30.8.2024. *Situation of human rights in Afghanistan, Report of the Special Rapporteur on the situation of human rights in Afghanistan, Richard Bennett, A/79/330*. https://docs.un.org/en/A/79/330 (käyty 24.2.2025).

4.3.2024. *Afghanistan: Compilation of information prepared by the Office of the United Nations High Commissioner for Human Rights*. <https://docs.un.org/en/A/HRC/WG.6/46/AFG/2> (käyty 24.2.2025).

UNGA/SC (United Nations General Assembly/Security Council)

28.2.2024. *The situation in Afghanistan and its implications for international peace and security*. [https://unama.unmissions.org/sites/default/files/sg\_report\_on\_afghanistan\_
march\_2024.pdf](https://unama.unmissions.org/sites/default/files/sg_report_on_afghanistan_march_2024.pdf) (käyty 24.2.2025).

13.6.2024. *The situation in Afghanistan and its implications for international peace and security*. <https://unama.unmissions.org/sites/default/files/sg_report_june_2024.pdf> (käyty 24.2.2025).

8.9.2024. *The situation in Afghanistan and its implications for international peace and security*. <https://unama.unmissions.org/sites/default/files/sg_report_september_s-2024-664.pdf> (käyty 24.2.2025).

UNSC (United Nations Security Council) 8.7.2024. *Fifteenth report of the Analytical Support and Sanctions Monitoring Team submitted pursuant to resolution 2716 (2023) concerning the Taliban and other associated individuals and entities constituting a threat to the peace, stability and security of Afghanistan, S/2024/499*. <https://docs.un.org/en/S/2024/499> (käyty 24.2.2025).

USDOS (United States Department of State) 22.4.2024. *2023 Country Reports on Human Rights Practices: Afghanistan*. <https://www.state.gov/reports/2023-country-reports-on-human-rights-practices/afghanistan/> (käyty 24.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EUAA 8/2022, s.144–145. [↑](#footnote-ref-1)
2. EUAA 8/2022, s.144–145. [↑](#footnote-ref-2)
3. MRG [päiväämätön]. [↑](#footnote-ref-3)
4. EUAA 8/2022 s.144–145. [↑](#footnote-ref-4)
5. UNGA 4.3.2024, s. 9; The Diplomat 24.1.2024. [↑](#footnote-ref-5)
6. UNSC 8.7.2024, s. 11. [↑](#footnote-ref-6)
7. EUAA 11/2024, s. 118, 123. [↑](#footnote-ref-7)
8. AAN/Fochini 9/2024, s. 18, 21–23, 25–26, 28, 38. [↑](#footnote-ref-8)
9. UNGA 4.3.2024, s. 9–10; UNGA 30.8.2024, s. 9. [↑](#footnote-ref-9)
10. EUAA 11/2024, s. 119, 123. [↑](#footnote-ref-10)
11. International Crisis Group 12.8.2022. [↑](#footnote-ref-11)
12. EUAA 11/2024, s. 96–97. [↑](#footnote-ref-12)
13. International Crisis Group 12.8.2022. [↑](#footnote-ref-13)
14. EUAA 11/2024, s.96–97. [↑](#footnote-ref-14)
15. UNGA/SC 28.2.2024; 13.6.2024; 9.9.2024, s. 7. [↑](#footnote-ref-15)
16. EUAA 11/2024, s. 119; USDOS 22.4.2024. [↑](#footnote-ref-16)
17. Afghan Witness 19.11.2024, s. 3; AAN/Sabawoon 15.12.2023. [↑](#footnote-ref-17)
18. Afghan Witness 19.11.2024, s. 3, 9–11, 25–26. [↑](#footnote-ref-18)